โบรกฯส่อง TASCO ผลงานฟื้นตัวครึ่งปีหลังแนะถือเป้า 23 บ.
โบรกฯส่อง TASCO ผลงานฟื้นตัวครึ่งปีหลังแนะถือเป้าหมาย 23 บาท
8 ส.ค. 2560

บล.ดีบีเอสฯ ระบุในบทวิเคราะห์วันนี้(8 ส.ค.) ว่า บริษัท ทิปโก้แอสฟัลท์ จำกัด (มหาชน) หรือ TASCO คาดการณ์กำไรหลักไตรมาส 2/60 ที่ 608 ล้านบาท ลดลงมากทั้งเทียบไตรมาสก่อนหน้า และเทียบช่วงเดียวกันของปีก่อนที่ 75% และ 56% ตามลำดับ สืบเนื่องจากราคาน้ำมันดิบในตลาดโลกที่ปรับลงมาก ยังผลให้เกิดผลขาดทุนจากสต็อคสินค้า (NRV loss) และการขาดทุนจากการป้องกันความเสี่ยง (hedging loss) ในเรื่องราคาน้ำมัน คาดว่ารายการ NRV loss นั้นสูงถึง 308 ล้านบาท
แต่คาดว่าผลการดำเนินงานจะกลับมาฟื้นตัวได้ในงวดครึ่งหลังปีนี้ เนื่องจากภาวะน้ำท่วมหนักที่เขตภาคตะวันออกเฉียงเหนือของไทย จะมีความต้องการใช้ยางมะตอยมากเพื่อซ่อมแซม ความต้องการที่มากขึ้นในต่างประเทศตามปัจจัยฤดูกาล ต้นทุนน้ำมันที่ต่ำ
อีกทั้งฐานเปรียบเทียบช่วงเดียวกันของปีก่อนและเทียบไตรมาสก่อนหน้าที่ต่ำ ด้านราคาขายอยู่ในเกณฑ์ทรงตัวที่ 270 เหรียญสหรัฐต่อตัน ปรับเพิ่มคำแนะนำเป็น ถือ จากเดิม Fully Valued ด้วยราคาพื้นฐานคงเดิมที่ 23.00 บาท ซึ่งประเมินด้วย P/E ปี 60 ที่ 10.0 เท่า ราคาปิดมีส่วนเพิ่มจากราคาพื้นฐานอยู่ 3%